

Αρκαλοχώρι, 28/ 04 /2025

Προς: ΜΜΕ

**ΔΕΛΤΙΟ ΤΥΠΟΥ**

**Αντίστροφη μέτρηση για τον 13ο Ποδηλατικό Γύρο Πεδιάδας, την Κυριακή 4 Μαΐου**

Την Κυριακή 4 Μαΐου 2025, θα πραγματοποιηθεί ο 13ος Ποδηλατικός Γύρος Πεδιάδας, κατά τη διάρκεια του οποίου, οι ποδηλάτες θα ακολουθήσουν τη διαδρομή που περνάει διαδοχικά από τα χωριά Αποστόλοι, Σαμπάς, Ζωφόροι, Βόνη, Γαλατάς και Θραψανό, με τερματισμό τη λίμνη Λειβάδες.

Η εκκίνηση θα δοθεί στις 11 π.μ. στο κτίριο του Πολιτιστικού Συλλόγου Αποστόλων Πεδιάδας ενώ το σημείο του τερματισμού είναι η λίμνη του Θραψανου. Η απόσταση που θα κληθούν να καλύψουν οι ποδηλάτες είναι τα 18 χλμ και η εκτιμώμενη διάρκεια της διαδρομής του ποδηλατικού γύρου, αναμένεται να είναι περίπου δύο ώρες (ώρα λήξης 13.00).

Πρόκειται για μία αθλητική δράση η οποία αναβιώνει για 13η συνεχόμενη χρονιά και είναι μια ξεχωριστή πρόταση γνωριμίας με τα χωριά και τις φυσικές ομορφιές του τόπου, αναβιώνοντας εικόνες από άλλες εποχές, όπου οι άνθρωποι μετακινούνταν στην εύφορη πεδιάδα με τα ποδήλατά τους.

Σκοπός της εκδήλωσης είναι η αναψυχή των συμμετεχόντων, καθώς και η γνωριμία μεταξύ τους, όπως και με την ενδιαφέρουσα διαδρομή, χρησιμοποιώντας έναν εναλλακτικό τρόπο μετακίνησης.

Τον 13ο ποδηλατικό γύρο Πεδιάδας συνδιοργανώνουν οι Πολιτιστικοί Σύλλογοι Αποστολιανών "Οι Αποστόλοι", Ενεργών Πολιτών Σαμπά, Ζωφόρων, Βόνης, Γαλατά και Θραψανού με την Περιφέρεια Κρήτης και τη στήριξη του Δήμου Μινώα Πεδιάδας.

Οι ενδιαφερόμενες /οι που επιθυμούν να αντλήσουν περισσότερες πληροφορίες για τη διοργάνωση, μπορούν να επικοινωνήσουν με τον Αντιδήμαρχο Καλογερίδη Γρηγόρη στο 6973040672 ενώ για ενοικιάσεις ποδηλάτων και οποιαδήποτε πληροφορία μπορούν να καλούν στα τηλέφωνα που αναγράφονται στην αφίσα, μέχρι την Παρασκευή 2 Μαΐου 2025.